Pripravila: Ignacija Fridl Jarc

Datum: 11. 9. 2020

Zadeva: GOVOR OB OTVORITVI PREGLEDNE RAZSTAVE SILVANA OMERZUJA

Votivne figurice so eno prvih pričevanj o človekovi potrebi po kultiviranju sveta. Pričajo o želji naših davnih prednikov po upodobitvi tega, kar človek čuti, o čemer se sprašuje, nad čemer se čudi. Gnetli so glino, klesali kamen, oblikovali železo, bron ali baker, da bi dali neznanim silam, ki so jih obdajale, oprijemljivo, fizično, materialno podobo.

Kar samoumevno se nam zdi, da se je tradicija figurativnega upodabljanja sveta kmalu prenesla iz religioznega v profan prostor, da je izza zidov svetišč in preročišč stopila pod odprto katedralo neba na orkestre antičnih amfiteatrov. Pa vendar slovenska zgodovina ne pričuje o tem, da je bila pot tako ravna in kratka. Začetki lutkarstva kot posebne gledališke forme na Slovenskem sodijo namreč šele v prvo desetletje 20. stoletja, v čas likovnih in lutkovnih iskanj slikarja Milana Klemenčiča. Šele z ustanovitvijo Lutkovnega gledališča Ljubljana pa se je leta 1948 začelo nepretrgano obdobje razvoja slovenskega lutkarstva.

Zdi se, da se s Silvanom Omerzujem slovensko lutkarstvo vrača ne samo k tem slovenskim gledališkim, ampak tudi svetovnim izvirom človeške civilizacije. Z njim namreč lutka ponovno postane umetniški artefakt, je kip in gledališko sredstvo obenem. In prav z njim se tako v izbiri materiala kot s sporočili, ki so upodobljena v njegovih likih, vrne h koreninam, prvinskosti, temeljnosti, k iskanju arché, samega počela človekovega bivanja. Najprej je tu njegov les, ki je čist, neobarvan, a ogoljen, da čutiš, vonjaš, dihaš notrino drevesa in njegovo življenjsko zgodbo. In tu je prevladujoča, docela gola, razgaljena figura, ki ji včasih nadene masko, da le še bolj izostri kontrast med tem, kar je temeljno, kar govori navznoter in od znotraj, in onim, kakor se nekaj kaže, med človekovo notranjo in zunanjo podobo. Ta kontrast vzpostavlja ne samo na kvalitativni, ampak tudi na kvantitativni ravni. Na eni strani je subjekt njegovega umetniškega zanimanja posameznik, bodisi kot glava z ekspresivnim izrazom, večinoma pa kot sedeči kip, ki aludira na statičnost, birokratskost uma in telesa, v katera smo ujeti v sodobnem času. Tovrstnim variacijam posameznih figur pa stoji nasproti množica, ki kljub individualnim potezam vsake od figur deluje monolitno, da le še poudarja monotonijo našega družbenega vsakdana.

A kakor Silvan Omerzu svobodno prehaja z gledaliških odrov v razstaviščne prostore galerij, od lutke k risbi, povsem enako tudi njegov pogled ni usmerjen samo v človeka, temveč enakovredno integrira tudi živalsko podobo. Še več, na človeka nanaša vprašanje animaličnosti njegove narave, tako fizične, ki jo simbolizirajo rogate maske, kot duhovne, izpričane v Omerzuju tako ljubem liku ptiča, ki aludira na nebo, na nadzemeljsko, transcendentno, na peruti angelov, obenem pa ga večinoma ne prikazuje v letu, ampak trdno na tleh njegovega umetniškega sveta.

A četudi sem poskušala z nekaj besedami zajeti ta Omerzujev umetniški svet, sem lahko podala le nekaj osnovnih črt. In četudi danes otvarjamo pregledno razstavo umetnikovega opusa, je ostalo onstran razstaviščnih zidov še mnogo več. Le pomislimo na njegovega Krokija in prijatelje, ki najmlajše skoraj bolj kot zaradi vsebine zgodbe, najmlajše nagovarjajo zaradi Omerzujevih ilustracij, v katerih se s preprosto, a komunikativno gesto približa otroškemu dojemanju stvarstva. Predvsem pa v teh nekaj besedah nisem mogla zajeti tistega, kar pri Silvanu Omerzuju prav tako globoko spoštujem in občudujem. To je njegov topel, skromen človeški značaj, ki nas na vsakem koraku opominja in spominja, da je pravzaprav biti velik umetnik najprej in predvsem biti velik človek v globoko etičnem pomenu te besede.

Enako nas tudi Omerzujeve neme figure pozivajo k ponovnemu etičnemu premisleku o naših medosebnih odnosih, pa odnosu do narave in, tako ujete v trenutku časa za večnost, k premisleku o vsem, kar presega našo minljivost. In kje bi lahko ta klic začutil bolj intenzivno in globoko kot v tem, nekdaj svetem prostoru kostanjeviškega samostana. Zato ni presenetljivo, da se Omerzujevi kipi, lutke, risbe in slike po letu 2006 znova vračajo sem. Naj bo teh snidenj in dialogov med umetnikom in prostorom še mnogo.

S tem je pregledna razstava del Silvana Omerzuja odprta.